Riigikogu esimees Ene Ergma rõhutas täna hommikul võidupüha puhul peetud kõnes, et eestlaste saavutatut tuleb uhkusega meeles pidada ning vabadust hoida ja kaitsta iga päev.    "Vabadussõda on  Eesti riigi ajaloos üks tähtsamaid sündmusi ja kuigi sõda ei lõppenud Võnnu lahinguga, viis võit Landeswehri üle 23. juunil 1919 meie rahva iseseisvusele tublisti lähemale," vahendavad ERR Uudised Ergma sõnu Tartu vabadussamba Kalevipoeg juures.    "Eesti inimesed on oma vabaduse eest võidelnud ja võitnud. Saavutatut tuleb uhkusega meeles pidada, vabadust hoida ja kaitsta iga päev," märkis ta.    "Vabadussõja võitmine sai sündida tänu isamaa-armastusele ja rahva ühtehoidmisele, ent  vähetähtis polnud ka oskus kaasaegselt võidelda," lausus Ergma.